Asakaliklar “Navro‘z yallasi—2014” tanlovida g‘olib bo‘ldi

Zahiriddin Muhammad Bobur nomidagi Andijon viloyati musiqali drama teatrida “Navro‘z yallasi—2014” ko‘rik-tanlovi bo‘lib o‘tdi, deb xabar berdi O‘zA.

“Navro‘z yallasi” ko‘rik-tanlovi aholi, ayniqsa, yoshlar o‘rtasida xalq qo‘shiqlari, lapar, o‘lan, aytishuv singari bebaho qadriyatlarimizni ommalashtirish, Navro‘z bayrami tantanalarida qatnashuvchi ijodiy jamoalarni saralab olishga xizmat qiladi.
Andijon viloyati madaniyat va sport ishlari boshqarmasi hamda viloyat xalq ijodiyoti va madaniy-ma’rifiy ishlar ilmiy-metodik markazi hamkorligida tashkil etilgan tanlovda barcha tuman va shaharlar badiiy jamoalari o‘zaro bellashdi. Ishtirokchilar milliy qadriyatlarimiz, hududlarga xos urf-odatlar, an’analar, unutilayotgan xalq qo‘shiqlari, laparlar, xalq o‘yinlari, masxarabozlik chiqishlari orqali o‘z mahorat va iste’dodini namoyish etdi.
Yakuniy natijalarga ko‘ra, Asaka tumani badiiy jamoasi birinchi o‘ringa sazovor bo‘ldi. Baliqchi va Jalaquduq tumanlari ikkinchi, Andijon, Izboskan va Xo‘jaobod tumanlari badiiy jamoalari esa uchinchi o‘ringa munosib ko‘rildi.